Veliki čilski potres
Veliki čilski potres je bil hud potres z močjo 9,5 po momentni lestvici, ki je 22. maja 1960 prizadel jug Čila in je do danes najmočnejši potres v zgodovini merjenja. Potres z epicentrom blizu kraja Lumaco, okrog 570 km južno od Santiaga, se je zgodil ob 15:11 po lokalnem času (19:11 GMT) in povzročil obsežno opustošenje v Čilu. Največ neposredne škode je bilo v bližnjem mestu Valdivia, kjer se je porušilo 40 % vseh stavb, med njimi več španskih utrdb iz kolonialnih časov. Seizmična energija tega potresa je predstavljala četrtino vse energije, ki se je skupno sprostila v potresih v celotnem 20. stoletju.